**Küszöbön az új növényegészségügyi szabályozással összefüggő végrehajtási rendelet megjelenése**

**A napokban várható a vizsgálatköteles károsítókat és a termékek forgalmazására vonatkozó listákat is tartalmazó EU-s végrehajtási rendelet megjelenése. A jogszabályban megjelenő mellékletek az Európai Unió 2019. december 14-től alkalmazandó növényegészségügyi rendszerének fontos pillérei lesznek, éppen ezért az általuk deklarált változásokról és a témához kapcsolódó egyéb információkról a Nemzeti Élelmiszerlánc-biztonsági Hivatal (Nébih) honlapján folyamatosan tájékoztatjuk az érintetteket.**

Az Európai Unió új növényegészségügyi szabályozásával összefüggésben, várhatóan a napokban jelenik meg egy alapvető fontosságú, összesen 14 mellékletet tartalmazó végrehajtási rendelet.

* Az egyik melléklet a *harmadik országokból az Unió területére* történő behozatal esetében határozza meg azon növények, növényi termékek és egyéb anyagok jegyzékét, amelyek esetében növényegészségügyi bizonyítványra lesz szükség a jövőben.
* A másik melléklet *az Unión belüli* szállítás és forgalmazás vonatkozásában teszi ugyanezt.

Mindkét területen jelentős változások várhatóak.

**Harmadik országokból az Unió területére történő behozatalnál módosulnak többek közt az alábbi területek:**

* Az új jogszabály tartalmazza majd a 100%-ban vizsgálatköteles áruk körét, amelyek kizárólag a kijelölt határállomásokon léptethetők be az EU tagállamaiba, de magában foglalja majd a szúrópróbaszerűen vizsgálandó növények jegyzékét (pl. egyes zöldségfélék, vetőmagok), valamint a behozatali tilalom alá eső áruk listáját is.
* Szintén fontos változás lesz, a vizsgálatköteles szállítmányokért felelős vállalkozókra vonatkozó előzetes bejelentési kötelezettség, amit az EU Bizottság e célra kialakított elektronikus rendszerén (TRACES NT) keresztül bonyolíthatnak le az érintettek.

**Unión belüli növényszállítás és –forgalom esetében az alábbi változásokra kell számítani:**

* A növényútlevél tartalmi követelményein túl annak formátumát is jogszabály határozza meg a jövőben.
* Az eddigiekhez képest lényegesen bővül a növényútlevél-köteles termékek köre.
* A jogszabály ugyanakkor *engedményeket* is tartalmaz: például nem szükséges növényútlevél azokban az esetekben, amikor a növényt közvetlenül a végfelhasználó részére értékesítik (kivéve, ha ez távértékesítés keretében történik).
* És konkretizálja a *kivételes eseteket* is: bizonyos növények szaporítóanyagai esetében a végfelhasználó részére történő értékesítés is növényútlevél-köteles lesz, aminek jogi szabályozása 2020 elején várható.

Kérjük, hogy a változások pontos megismerése érdekében folyamatosan kísérjék figyelemmel a Nébih honlapján (<https://portal.nebih.gov.hu/novenyegeszsegugy>) megjelenő tájékoztatókat!

2019. december 6.

Nemzeti Élelmiszerlánc-biztonsági Hivatal